ફુવારાથી આગળ ને આગળ, પગથાર ચડતા જાઓ એટલે ઢાળેલા લોખંડના બનેલાં આઠ દ્વારથી ઘેરાયેલી એક ઊંચી સમથળ જગ્યા આવે, જેના પર જીવનની વિવિધ પરિસ્થિતિઓને વર્ણવતાં છત્રીસ શિલ્પસમૂહ છે. ધ્યાન ખેંચેં એવી વાત એ છે કે, આ પૂતળાં માત્ર સૌંદર્યને જ નહીં, વાસ્તવિકતાને પણ આલેખે છે. આમાં વૃદ્ધ સ્ત્રીપુરુષો પણ છે, રુગ્ણ અને કમજોર વ્યક્તિઓ પણ છે, પેટ અને સ્તન લચી પડેલાં હોય તેવી આધેડ સ્ત્રીઓ પણ છે. ચારે તરફ છૂટાંછવાયાં પૂતળાં મૂકેલાં છે. આ વિભાગને મોનોલીથ પ્લેટો કહે છે. આ પ્લેટોની વચ્ચોવચ મોનોલીથ નામનું ઊંચું સ્તંભાકાર શિલ્પ છે. મોનો એટલે એક અને લીથો એટલે પથ્થર. આમ, ગ્રેનાઈટના એક જ પથ્થરમાંથી રચાયેલા આ સ્તંભને મોનોલીથ કહે છે. આ સ્તંભ છપ્પન ફૂટ ઊંચો છે.